แนวโน้มดัชนีเช้ายังปรับขึ้น
นักวิเคราะห์ฯคาดตลาดหุ้นไทยเช้านี้ยังปรับขึ้นได้เล็งปัจจัยหนุนจากพื้นฐานเศรษฐกิจไทยฟื้น
27 เม.ย. 2555

นักวิเคราะห์ฯคาดตลาดหุ้นไทยเช้านี้ยังปรับขึ้นได้เล็งปัจจัยหนุนจากพื้นฐานเศรษฐกิจไทยฟื้น 
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้คาดว่าจะยังปรับตัวขึ้นมาในแดนบวกได้ เนื่องจากปัจจัยพื้นฐานของไทยที่ดูดีขึ้น โดยเศรษฐกิจไทยได้เห็นการฟื้นตัวในไตรมาส 1/55 และจะดีขึ้นไปอีกในไตรมาส 2-3 
ดูได้จากผลประกอบการงวดไตรมาส 1/55 ของบริษัทจดทะเบียนที่แสดงให้เห็นการฟื้นตัว และบางบริษัทฯก็สามารถทำผลกำไรได้ดีกว่าที่คาด ดังนั้นจึงเชื่อว่าน่าจะทำให้มีการทบทวนการประมาณการกำไรของบริษัทจดทะเบียนตามมา และเมื่อผลกำไรของบริษัทดีขึ้นย่อมแสดงให้เห็นว่าตลาดฯยังมีโอกาสที่จะปรับตัวขึ้นไปได้อีก
สำหรับตลาดหุ้นอื่นในภูมิภาคเอเชียเช้านี้ส่วนใหญ่จะอยู่ในแดนบวก และดาวโจนส์ กับตลาดในยุโรปก็ยังไม่ได้มีอะไรรบกวน ด้านราคาน้ำมันยังทรงตัวในระดับสูง  พร้อมให้แนวรับ 1,200 จุด แนวต้าน 1,218-1,220 จุด